《杜家庙古梓行》
清代·吴曾贯

杜家庙前古梓树，阅历岁年不知数。直从崖底出崖巅，偃蹇轮囷踞当路。

黛色千寻撑碧空，苍皮百尺磨青铜。宵来蓦地作雷雨，知是枝叶摇天风。

川岳钟灵生奇杰，千百万中得其一。何意双龙此蜿蜒，短长大小相俦匹。

其上闻有神灵栖，云旂飘瞥雾马嘶。枌榆父老勤作社，神箫巫鼓相挨挤。

间言仁庙南巡事，鸾皇发声著神异。至今铁牌题识明，康熙三十八年铸。

乃知人物贵负奇，遭逢不计早与迟。此树托根几百载，始得躬逢敕护时。

又知持地慎毋苟，寄托乾坤期不朽。假令野火得烧空，焉得长翘行客首。

徘徊瞻望一咨嗟，灵气郁郁生枝丫。丞相柏生锦官宅，窦氏桂老燕山家。

力支大厦诚能荷，莫向风尘愁坎坷。却怜生长匠石门，材不材间犹剩我。

作者简介：吴曾贯，字涧莼，浙江石门人。嘉庆丁丑进士，官渭南知县。有《涧莼诗钞》。